Sedmi hrvatski Dan mimoza obilježio se i na zagrebačkom Cvjetnom trgu gdje su građani u borbi protiv raka vrata maternice mogli pomoći kupnjom upravo tog žutog cvijeta.

- U Hrvatskoj se svaki dan jednoj ženi otkrije rak vrata maternice, a svaki treći dan od te bolest umre jedna žena - rekao je predsjednik Hrvatske lige protiv raka, Damir Eljuga.

Osim građana, mimoze su kupili i zastupnici gradske Skupštine, ministar Gordan Maras, izaslanik predsjednika Ive Josipovića te gradonačelnik Milan Bandić.

- Naše zdravlje naša je zadaća - rekao je gradonačelnik koji je na novinarska pitanja o tome zašto nije vjerovao da je Radimir Čačić izbačen iz HNS-a rekao kako ne vjeruje ni sada, a "gospoda iz HNS-a tek će za šest mjeseci vidjeti što su učinila".

Na Svečanoj akademiji u povodu obilježavanja 70. jubilarne obljetnice Desetog korpusa Zagrebačkog u organizaciji Saveza antifašističkih boraca i antifašista kazao je Bandić pak da je Čačić "kao Isus".

- Sad kada su ga razapeli, shvatit će što su učinili, kazao je Bandić, prenosi HRT.

Insinuacije o mogućoj suradnji s bivšim prvim potpredsjednikom Vlade demantirao je.

>>Čačić kao Sanader ili kao Glavaš?

>>Pusić o izbacivanju: Kolega Čačić doveo se u ovu situaciju svojim postupcima